da en en en fr de da id da nb da da da da da da da da da da en en
Revanche til andetholdet - Svanholm Cricketklub
Torsdag d. 28. april 2022 kl. 20:25 af Henrik Pfaff
Efter den blege sæsonstart mod Køge havde vi et væsentligt mere slagkraftigt 2. hold i holdets anden T 20 kamp – og weekendens eneste kamp – mod Ishøj 2.
Det var næsten ærgerligt at se alle disse gode spillere gå mere eller mindre ubeskæftigede rundt, for Ishøj scorede kun 79, da de var først ved gærdet.
Da først slowbowlerne kom på var, Ishøj bløde som smør og slog 8 gange bolden i hænderne på vores spillere til ikke særligt komplicerede gribechancer, der besynderligt nok alle blev holdt.
Ehsan Karimi (2/4 på fire over) fik hul på deres top, men blev som slowbowler overgået af Imran Raja Khan, som Ishøj slet ikke kunne stå for. Han (3/12) kaster så langsomt at mindrebemidlede gærdespillere føler sig tvunget til at slå bolden i luften i mislykkede sekserforsøg.
I betragtning af den lave score var 15 overe meget at bruge på at passere. Vi fik set en klassegærdespiller folde sig ud i form af Toby Adams (34x på 36 bolde). Han kom til os i fjor efter en længere pause. I England nåede han at spille minorcounty. Musa Mahmood lavede 24.
Kompakt stød fra Toby Adams
Mati Malik ser imponerende ud, men kunne nu godt trænge til nogle nye skinner
Mati Malik får sænkekølen ned
Den kommende weekend er der storkamp for førsteholdet lørdag hjemme mod Skanderborg. Vi er uden vores træner Roy Kaia, der skal spille for Zimbabwe A i Nepal. Han har lovet, at det bliver det eneste fravær i denne sæson.
Andetholdet spiller søndag hjemme mod KB II.